b'\n_START_ARTICLE_\nTurun keskuspaloasema\n_START_PARAGRAPH_\nTurun keskuspaloasema on Turun VII kaupunginosassa, Eerikinkatu 35:ss\xc3\xa4 sijaitseva J. Eskil Hinderssonin suunnittelema varhaista klassismia ja jugendia yhdistelev\xc3\xa4 punatiilinen rakennus. Rakennus on valmistunut 1. syyskuuta 1916. Rakennuksen esikuva on Hampurin paloasema._NEWLINE_Aseman alkuaikoina palokunnalla oli k\xc3\xa4yt\xc3\xb6ss\xc3\xa4 hevosten vet\xc3\xa4m\xc3\xa4t palok\xc3\xa4rryt, joten asemalla on ollut tilat hevosille. Asemalle rakennettiin my\xc3\xb6s asuntoja p\xc3\xa4\xc3\xa4llyst\xc3\xb6n perheille. Viimeiset asukkaat muuttivat talosta vuonna 1982._NEWLINE_Asema on Turun p\xc3\xa4ivyst\xc3\xa4v\xc3\xa4 paloasema ja siell\xc3\xa4 p\xc3\xa4ivyst\xc3\xa4\xc3\xa4 aina v\xc3\xa4hint\xc3\xa4\xc3\xa4n 9 paloautoa. Asemalla on Varsinais-Suomessa eniten palo- ja ambulanssiteht\xc3\xa4vi\xc3\xa4. Asemalla p\xc3\xa4ivyst\xc3\xa4\xc3\xa4 virka-aikana nelj\xc3\xa4 palomestaria. N\xc3\xa4ist\xc3\xa4 VS L\xc3\xa4nsi 30 ja It\xc3\xa4 30 ovat virka-ajan ulkopuolella kotona varallaolossa. L\xc3\xa4nsi 3 p\xc3\xa4ivyst\xc3\xa4\xc3\xa4 virka-ajan ulkopuolella Naantalin Luolalan paloasemalla ja It\xc3\xa4 3 Liedon paloasemalla.'